Mette Frederiksen (S), 2023-02-07:
Tak for det.
Jeg vil gerne starte med at sende mine varmeste hilsner til forsvarsministeren, som nu desværre er blevet sygemeldt.
Vi glæder os til at få ham tilbage igen, når han er klar til at optage sit arbejde.
Så vil jeg på regeringens vegne sige, at vi ser frem til et rigtig, rigtig godt samarbejde med det nyvalgte Folketing.
Lad mig fremhæve tre af regeringens hovedprioriteter her frem til sommer: Det er forsvar og sikkerhedspolitik, det er sundhedsområdet, og det er uddannelser, og det sidste vil jeg gerne have lov til at uddybe i dag.
I weekenden var der DM i skills i Fredericia.
Her kæmpede hundredvis af unge mennesker om at blive de bedste til netop deres fag: fremtidens elektrikere, vvs'ere, social- og sundhedsassistenter, klejnsmede og mange andre.
Sidste år uddannede vi i Danmark 27.000 faglærte.
Selv om vi er et lille land, er det tal alt, alt for lavt.
Derfor skal vi styrke erhvervsuddannelserne, vi skal gøre folkeskolen mere praktisk, og vi skal give flere børn og unge mulighed for at trives, lære og vokse.
For elever er forskellige.
Nogle er gode til ord og tal og til at sidde stille, og andre er gode til at bygge, forme og reparere og ikke altid til at sidde stille.
Men det er altså, som om vi har skabt en folkeskole, der lægger mest vægt på det boglige.
Måske derfor er der også for mange, der vælger erhvervsuddannelserne fra.
I regeringen mener vi, at vi har behov for i det hele taget at reformere vores uddannelsessystem, og det gælder sådan set hele vejen rundt.
Samlet set vil vi investere flere penge i uddannelse og undervisning.
Vi vil gerne skabe nogle nye og attraktive og i virkeligheden også mere fleksible uddannelsesveje for alle unge, også de alt for mange, der slet ikke er i gang med en uddannelse.
Jeg tror, vi på mange måder tænker uddannelser lidt for gammeldags i Danmark.
Vi har behov for at tænke uddannelse som noget, der foregår igennem hele vores liv og vores arbejdsliv.
Vi begynder med de videregående uddannelser.
Engang for ikke så mange år siden var universiteterne i Danmark for de få, især for dem, der skulle specialisere sig og måske forske.
Men i dag er universiteterne blevet en uddannelsesvej for rigtig, rigtig mange.
Arbejdsmarkedet har forandret sig, der er nye jobfunktioner og nye krav, og samtidig med det er universiteterne blevet en hovedvej i uddannelsessystemet.
Men det er ikke sikkert, at den måde, vi uddanner de unge på, helt er fulgt med.
I dag er der rigtig mange unge på kandidatuddannelserne, der giver udtryk for, at der er for lidt undervisning, for lidt feedback og for store hold.
Der er sågar nogle af de unge, der siger, at de faktisk kæmper lidt med og mod ensomheden, fordi de er overgivet til sig selv så mange timer, og vi kan se, at overgangen fra i hvert fald en del universitetsuddannelser til arbejdsmarkedet føles svær.
Derfor vil vi gerne ind og kigge på kandidatuddannelserne og gøre en del af dem til 1-årige uddannelser med højere kvalitet, mere undervisning, mere vejledning, mere feedback og mindre hold, og vi vil gerne have en meget, meget tættere kobling til erhvervslivet og dermed det arbejdsmarked, de skal ud på efterfølgende.
Hvis man f.eks. har taget en 1-årig kandidatuddannelse, er det vores ønske, at man så senere, når man har været ude i nogle år og arbejdet og dygtiggjort sig, kan vende tilbage til universitetet og dygtiggøre sig endnu mere.
Vi kommer snart med vores udspil, vi ser frem til at forhandle det med Folketingets partier, og jeg vil gerne allerede nu fra min side sige, at jeg håber, at det her bliver set i en sammenhæng med en række andre forslag, vi også kommer med på hele uddannelses-, skole- og undervisningsområdet, fra den mere praktiske folkeskole til et større sats på erhvervsuddannelserne og et løft af vores ufaglærte og meget, meget andet, når vi taler uddannelse og læring.
Til de nordatlantiske mandater, som er her i dag, vil jeg gerne sige tak for et rigtig godt samarbejde undervejs i regeringsforhandlingerne.
Som I ved, prioriterer regeringen rigsfællesskabet meget højt.
Vi vil både et tæt, et konkret og et meget løsningsorienteret samarbejde både med Færøerne og med Grønland, og det gælder på områder, som varetages af Danmark for hele riget, men selvfølgelig også på områder, som er overtaget af de to andre lande.
Når det gælder det kommende forsvarsforlig, vil vi sørge for en tæt inddragelse både af Færøernes landsstyre, men også Grønlands naalakkersuisut og i øvrigt jer nordatlantiske mandater, så vi får truffet de beslutninger, der er de bedste for hele rigsfællesskabet.
Til sidst vil jeg gerne sige noget: En tragedie har ramt Tyrkiet og Syrien.
Der er et forfærdende antal omkomne, ødelagte bygninger og mennesker og alt for mange sårede.
Vi sender i dag de varmeste tanker til ofrene og til de mange familier, der er berørt, og i øvrigt også til de mange nødhjælpsarbejdere, der allerede nu kæmper mod uret.
Danmark hjælper selvfølgelig.
Det har vi sagt direkte, og det vil vi vedblive med at gøre.
Tak for ordet.